****

**הרשויות בישראל וארגונים פלסטינים חמושים אחראים לפשעי מלחמה והפרות חמורות אחרות של המשפט הבינלאומי, כך עולה מחקירת האו"ם**

ז'נבה (12 ביוני 2024) – הרשויות הישראליות אחראיות לפשעי מלחמה ופשעים נגד האנושות שבוצעו במהלך הפעולות וההתקפות הצבאיות ברצועת עזה מאז ה-7 באוקטובר 2023, כך מסרה ועדת החקירה העצמאית הבינלאומית של האו"ם בנוגע לשטח הפלסטיני הכבוש כולל מזרח ירושלים וישראל (להלן "הוועדה") [בדו"ח](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-26-auv.docx) חדש שפורסם היום. עוד מצאה הוועדה כי ארגונים חמושים פלסטינים אחראים לפשעי מלחמה שבוצעו בישראל.

דו"ח הוועדה – החקירה היסודית הראשונה של האו"ם לגבי האירועים שהתרחשו ב-7 באוקטובר 2023 ואילך – מבוסס על ראיונות עם קורבנות ועדים שנערכו מרחוק ובמהלך ביקור בטורקיה ובמצרים, אלפי פריטים שנאספו ממקורות גלויים ואומתו באמצעות ניתוח פורנזי מתקדם, מאות הגשות לקול קורא, תצלומי לוויין ודוחות רפואיים פורנזיים. ישראל שיבשה את חקירות הוועדה ומנעה את גישתה לישראל ולשטח הפלסטיני הכבוש.

"הכרחי שכל מי שביצע פשעים יישא באחריות", אמרה יו"ר הוועדה נאווי פילאי. "הדרך היחידה לעצור את סבבי האלימות החוזרים והנשנים, לרבות תוקפנות ופעולות תגמול משני הצדדים, היא להבטיח ציות קפדני למשפט הבינלאומי."

"ישראל חייבת להפסיק לאלתר את הפעולות הצבאיות וההתקפות שלה בעזה, כולל המתקפה על רפיח, שגבתה את חייהם של מאות אזרחים ועקרה שוב מאות אלפי בני אדם למקומות לא בטוחים, ללא שירותים בסיסיים וסיוע הומניטרי" הוסיפה פילאי. "חמאס וארגונים פלסטינים חמושים חייבים להפסיק מיד את שיגור הרקטות ולשחרר את כל בני הערובה. החזקת בני ערובה מהווה פשע מלחמה".

**ביחס לפעולות הצבאיות ולהתקפות הישראליות ברצועת עזה**, הוועדה מצאה כי הרשויות הישראליות אחראיות לפשעי מלחמה של הרעבה כשיטת לחימה, רצח או הרג מכוון, הפנייה מכוונת של התקפות נגד אזרחים ואובייקטים אזרחיים, העברה בכפייה, אלימות מינית, עינויים ויחס בלתי אנושי או אכזרי, מעצר שרירותי וביצוע מעשי פגיעה בכבוד האישי.

הוועדה מצאה כי בוצעו גם פשעים נגד האנושות של השמדה, רדיפה מגדרית נגד גברים ונערים פלסטינים, רצח, העברה בכפייה, עינויים ויחס בלתי אנושי ואכזרי.

המספר העצום של נפגעים אזרחיים ברצועת עזה וההרס הנרחב של אובייקטים ותשתיות אזרחיים הם התוצאות הבלתי נמנעות של אסטרטגיה שננקטה בכוונה לגרום נזק מרבי, תוך התעלמות מעקרונות ההבחנה, המידתיות ומתן אמצעי זהירות נאותים. השימוש המכוון בכלי נשק כבדים בעלי יכולת הרס גדולה באזורים מאוכלסים בצפיפות מהווה תקיפה מכוונת וישירה על האוכלוסייה האזרחית.

הדו"ח מצא כי ההצהרות של גורמים ישראלים רשמיים – לרבות אלה המשקפות את המדיניות של גרימת הרס נרחב והרג אזרחים – עולות כדי הסתה ועלולות להוות פשעים בינלאומיים חמורים אחרים. הסתה ישירה ופומבית להשמדת עם היא פשע לפי המשפט הבינלאומי גם כאשר מבוצעת על-ידי אנשים שאין להם סמכות ישירה לניהול מעשי איבה. הסתה לאפליה, לעוינות או לאלימות היא הפרה חמורה של משפט זכויות האדם הבינלאומי ועלולה לעלות לכדי פשע בינלאומי.

למרות שישראל פרסמה מאות הוראות פינוי לאנשים בצפון הרצועה ובמקומות אחרים, הוועדה מצאה כי ההוראות היו לעיתים בלתי מספקות, לא ברורות וסותרות, ולא אפשרו מספיק זמן לפינוי בטוח. יתר על כן, נתיבי הפינוי והאזורים שהוגדרו בטוחים הותקפו בעקביות על ידי כוחות ישראלים. הוועדה קבעה כי פעולות אלה, במצטבר, מהוות העברה בכפייה.

עוד קבעה הוועדה כי ישראל הטילה "מצור מוחלט" העולה לכדי ענישה קולקטיבית נגד האוכלוסייה האזרחית. הרשויות בישראל השתמשו במצור ובאספקת מוצרי יסוד החיוניים להישרדות כנשק לקידום רווחים אסטרטגיים ופוליטיים, לרבות באמצעות ניתוק מים, מזון, חשמל, דלק וסיוע הומניטרי. המצור פגע באופן בלתי מידתי בנשים בהריון ובאנשים עם מוגבלויות, כולל פגיעה חמורה בילדים שהובילה למקרי מוות מרעב של ילדים, לרבות תינוקות, שניתן היה למנוע.

הדו"ח קובע כי צורות מסוימות של אלימות מינית ומגדרית מהוות חלק מדפוסי הפעולה של כוחות הביטחון הישראלים. זאת, בשל תדירותן, שכיחותן וחומרתן של ההפרות, הכוללות הפשטה ועירום בפומבי שנועדו להשפיל את הקהילה כולה ולהדגיש את כפיפותו של העם הכבוש.

בנוגע לגדה המערבית, הוועדה מצאה כי כוחות ישראליים ביצעו מעשי אלימות מינית, עינויים ויחס בלתי אנושי או אכזרי ומעשי פגיעה בכבוד האישי. כל אלה מהווים פשעי מלחמה. יתר על כן, הוועדה מצאה כי ממשלת ישראל וכוחות ישראליים הרשו, עודדו והסיתו לקמפיין של אלימות מצד המתנחלים כלפי קהילות פלסטיניות בגדה המערבית.

**ביחס למתקפה ב־7 באוקטובר בישראל**, הדו"ח מצא כי הזרוע הצבאית של חמאס ושישה ארגונים פלסטינים חמושים אחרים אחראים לפשעי מלחמה של התקפות מכוונות נגד מטרות אזרחיות, רצח או הרג מכוון, עינויים, יחס בלתי אנושי או אכזרי, השמדה או תפיסה של רכוש האויב, ולקיחת בני ערובה, כולל ילדים.

הירי חסר ההבחנה של אלפי רקטות לעבר ערים ויישובים ישראלים שגרם למותם ולפציעתם של אזרחים, מהווה גם הוא הפרה של המשפט הבינלאומי ההומניטרי ומשפט זכויות האדם הבינלאומי.

חברי ארגונים פלסטינים חמושים, במקרים מסוימים בסיוע פלסטינים בלבוש אזרחי, הרגו במכוון, פצעו, עינו, לקחו בני ערובה, לרבות ילדים, וביצעו אלימות מינית ומגדרית כלפי אזרחים ונגד אנשי כוחות הביטחון הישראליים, שחלקם יצאו ממעגל הלחימה והיה אסור לפגוע בהם.

הוועדה זיהתה דפוסים המעידים על אלימות מינית והגיעה למסקנה כי לא מדובר באירועים בודדים אלא באירועים דומים בכמה מוקדים, בעיקר כנגד נשים ישראליות.

במסגרת ההמלצות, דו"ח הוועדה קורא לממשלת ישראל ליישם לאלתר הפסקת אש, לסיים את המצור על עזה, להבטיח העברת סיוע הומניטרי ולהפסיק את הפגיעה באזרחים ובתשתיות אזרחיות. עוד קוראת הוועדה לישראל למלא את חובותיה החוקיות הקבועות בצווי בית הדין הבינלאומי לצדק בנוגע לסעדים זמניים שפורסמו ב־26 בינואר 2024, 28 במרס 2024 ו־24 במאי 2024, ובמיוחד לאפשר לוועדה גישה לעזה בכדי לנהל חקירות. כמו כן המליצה הוועדה לכל המדינות שהן צד לחוקת רומא לשתף פעולה, באופן מלא, עם בית הדין הפלילי הבינלאומי.

הדו"ח קורא לממשלת מדינת פלסטין ולרשויות בפועל ברצועת עזה להפסיק לאלתר את כל שיגורי הרקטות לעבר ישראל, לשחרר את כל בני הערובה ללא תנאים, לחקור ביסודיות וללא משוא פנים ולהעמיד לדין אנשים החשודים בהפרות שבוצעו, לרבות הפרות שבוצעו בישראל ב־7 באוקטובר ואילך על ידי חברי ארגונים פלסטינים חמושים לא-מדינתיים.

דו"ח הוועדה יוצג בפני המושב ה-56 של מועצת זכויות האדם ב-19 ביוני 2024 בז'נבה. שני דוחות מפורטים נוספים, המספקים פירוט של הממצאים, יצורפו לפרסום הדו"ח. [הדו"ח](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-crp-3.pdf) הראשון מציג את ממצאי הוועדה בנוגע לתקיפה בישראל ב-7 באוקטובר, [והדו"ח](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-crp-4.pdf) השני מציג את ממצאי הוועדה בנוגע לפעולות והתקיפות הצבאיות של ישראל בעזה עד סוף שנת 2023.

סוף ההודעה.

**לדו"ח המלא של הוועדה למועצת זכויות האדם (A/HRC/56/26)** לחצו [כאן](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-26-auv.docx); לסיכום מסקנות הדו"ח והמלצותיו בעברית לחצו [כאן](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-26-summary-hebrew.pdf), או בערבית לחצו [כאן](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-26-summary-ar.pdf).

 **לדו"ח המפורט של הוועדה בנוגע לתקיפה בישראל ב-7 באוקטובר (A/HRC/56/CRP.3)** לחצו [כאן](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-crp-3.pdf).

 **לדו"ח המפורט של הוועדה על הפעולות והתקיפות הצבאיות של ישראל בעזה עד סוף שנת 2023 (A/HRC/56/CRP.4)**, לחצו [כאן](https://www.ohchr.org/sites/default/files/documents/hrbodies/hrcouncil/sessions-regular/session56/a-hrc-56-crp-4.pdf).

***רקע***[***:*** ביום 27 מאי 2021 הסמיכה *מועצת זכויות האדם*](https://www.ohchr.org/en/hrbodies/hrc/home) *של האו"ם את הוועדה "לחקור את כל ההפרות לכאורה של המשפט הבינלאומי ההומניטרי וכל ההפרות לכאורה של משפט זכויות האדם הבינלאומי בשטח הפלסטיני הכבוש, כולל מזרח ירושלים, ובישראל, עד ולאחר ה-13 באפריל 2021".* [*החלטה A/HRC/RES/S-30/1*](https://eur02.safelinks.protection.outlook.com/?url=https%3A%2F%2Fundocs.org%2FHome%2FMobile%3FFinalSymbol%3DA%252FHRC%252FRES%252FS-30%252F1%26Language%3DE%26DeviceType%3DDesktop%26LangRequested%3DFalse&data=05%7C01%7Ctodd.pitman%40un.org%7C102a03d07fb84ee6f9f008db681e97c4%7C0f9e35db544f4f60bdcc5ea416e6dc70%7C0%7C0%7C638218252836965520%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=l%2BVpQ2kMM2jiz7gIgDl03loboYulaXxcaMbSrSC773E%3D&reserved=0) *ביקשה בנוסף מוועדת החקירה "לחקור את כל גורמי השורש העיקריים למתחים חוזרים, חוסר יציבות והתארכות הסכסוך, לרבות אפליה ודיכוי שיטתיים על בסיס זהות לאומית, אתנית, גזעית או דתית". ועדת החקירה קיבלה מנדט לדווח למועצת זכויות האדם ולעצרת הכללית מדי שנה החל מיוני 2022 וספטמבר 2022, בהתאמה.*

***מידע נוסף*** *על עבודתה של ועדת החקירה העצמאית הבינלאומית של האו"ם בנוגע לשטח הפלסטיני הכבוש, כולל מזרח ירושלים וישראל, ניתן למצוא* [*בכתובת כאן*](https://www.ohchr.org/en/hr-bodies/hrc/co-israel/index)*.*

***לקבלת מידע נוסף ולבקשות כלי תקשורת, אנא צרו קשר עם****: טוד פיטמן, יועץ תקשורת לועדות החקירה של מועצת זכויות האדם, בכתובת* *todd.pitman@un.org**, נייד:+41 76 691 1761, או פסקל סים, אחראי תקשורת של מועצת זכויות האדם, בכתובת* *simp@un.org**.*